62024CJ0086
TIESAS SPRIEDUMS (astotā palāta)
2025. gada 2. oktobrī (
*1
)
Lūgums sniegt prejudiciālu nolēmumu – Muitas savienība – Regula (ES) Nr. 952/2013 – Preču izcelsmes noteikšana – Deleģētā regula (ES) 2015/2446 – Preču aprakstīšanas un kodēšanas harmonizētās sistēmas apakšpozīcija 730441 – Dzelzs vai tērauda bezšuvju caurules, caurulītes un dobie profili – Tērauda caurulēm piemērojamā izcelsmes noteikuma spēkā esamība – Karsti apstrādātas caurules, kas vēlāk presētas aukstā stāvoklī
Lietā C‑86/24
par lūgumu sniegt prejudiciālu nolēmumu atbilstoši LESD 267. pantam, ko Krajský soud v Ostravě – pobočka v Olomouci (Ostravas apgabaltiesa, Olomoucas nodaļa, Čehijas Republika) iesniegusi ar 2024. gada 23. janvāra lēmumu un kas Tiesā reģistrēts 2024. gada 2. februārī, tiesvedībā
CS STEEL a.s.
pret
Generální ředitelství cel,
TIESA (astotā palāta)
šādā sastāvā: palātas priekšsēdētājs S. Rodins [S. Rodin] (referents), tiesneši N. Pisarra [N. Piçarra] un N. Fengers [N. Fenger],
ģenerāladvokāts: R. Norkus [R. Norkus],
sekretāre: R. Stefanova‑Kamiševa [R. Stefanova‑Kamisheva], administratore,
ņemot vērā rakstveida procesu un 2025. gada 27. marta tiesas sēdi,
ņemot vērā apsvērumus, ko snieguši:
–
CS STEEL a.s. vārdā – D. Urbanec, advokát,
–
Generální ředitelství cel vārdā – P. Polák,
–
Čehijas Republikas valdības vārdā – L. Březinová, L. Halajová, M. Smolek un J. Vláčil, pārstāvji,
–
Spānijas valdības vārdā – M. Morales Puerta un P. Pérez Zapico, pārstāves,
–
Eiropas Komisijas vārdā – B. Eggers un J. Hradil, pārstāvji,
ņemot vērā pēc ģenerāladvokāta uzklausīšanas pieņemto lēmumu izskatīt lietu bez ģenerāladvokāta secinājumiem,
pasludina šo spriedumu.
Spriedums
1
Lūgums sniegt prejudiciālu nolēmumu ir par galvenā noteikuma, kas piemērojams precēm, uz kurām attiecas Preču aprakstīšanas un kodēšanas harmonizētās sistēmas (turpmāk tekstā – “HS”), kas paredzēta Komisijas Deleģētās regulas (ES) 2015/2446 (2015. gada 28. jūlijs), ar ko papildina Eiropas Parlamenta un Padomes Regulu (ES) Nr. 952/2013 attiecībā uz sīki izstrādātiem noteikumiem, kuri attiecas uz dažiem Savienības Muitas kodeksa noteikumiem (OV 2015, L 343, 1. lpp.), 22‑01. pielikuma apakšpozīcijā 730441 (turpmāk tekstā – “galvenais noteikums”), spēkā esību.
2
Šis lūgums iesniegts saistībā ar strīdu starp Čehijas komercsabiedrību CS STEEL a.s. un Generální ředitelství cel (Muitas ģenerāldirekcija, Čehijas Republika; turpmāk tekstā – “valsts muitas iestāde”) par šai komercsabiedrībai noteiktu muitas nodokļu uzrēķinu.
Atbilstošās tiesību normas
Starptautiskās tiesības
3
HS tika ieviesta ar Starptautisko konvenciju par preču aprakstīšanas un kodēšanas harmonizēto sistēmu, kas noslēgta Briselē Pasaules muitas organizācijas (PMO) ietvaros 1983. gada 14. jūnijā (Recueil des traités des Nations unies, 1503. sējums, 4. lpp., Nr. 25910 (1988)) un kopā ar tās 1986. gada 24. jūnija grozījumu protokolu Eiropas Ekonomikas kopienas vārdā apstiprināta ar Padomes 1987. gada 7. aprīļa Lēmumu 87/369/EEK (OV 1987, L 198, 1. lpp.). HS skaidrojumus atbilstoši šīs konvencijas noteikumiem izstrādājusi PMO.
4
Skaidrojumā par HS pozīciju 7304 precizēts:
“Caurules, caurulītes un dobos profilus, kas iekļauti šajā pozīcijā, var iegūt, izmantojot dažādus procesus:
[..]
B) Karsta apaļu izstrādājumu stiepšana (ekstrūzija) presē, izmantojot vai nu stiklu (Ugine‑Séjournet process), vai arī citu smērvielu. Šis process faktiski ietver šādas darbības: urbšanu, paplašināšanu, ja vajadzīgs, un stiepšanu.
Iepriekš definētajām darbībām seko pabeigšanas darbības:
–
karstā apstrāde: šajā gadījumā neapstrādāta caurule pēc atkārtotas uzsildīšanas iet cauri izmēru noteikšanas vai samazināšanas velmētavai un pēc tam caur iztaisnošanas mašīnu, vai
–
aukstā apstrāde uz serdeņa, kas sastāv no aukstās vilkšanas uz stenda vai aukstās velmēšanas uz velmēšanas stāva (Mannesmann vai Megaval process). Šie procesi ļauj no velmētām vai karsti velmētām caurulēm, ko izmanto kā sagataves, iegūt mazāka diametra un biezuma caurules nekā karstos procesos (jāpiezīmē, ka Transval process ļauj tieši iegūt neliela biezuma caurules), kā arī caurules ar samazinātu pielaidi diametrā un biezumā. Aukstā apstrāde ļauj iegūt arī dažādas virsmas apdares pakāpes, piemēram, saldētu virsmu (caurules ar zemu raupjuma pakāpi), kas tiek prasīta, piemēram, pneimatiskajiem domkratiem un hidrauliskajiem domkratiem.
[..]”
Savienības tiesības
Muitas kodekss
5
Eiropas Parlamenta un Padomes Regulas (ES) Nr. 952/2013 (2013. gada 9. oktobris), ar ko izveido Savienības Muitas kodeksu (OV 2013, L 269, 1. lpp.; labojums – OV 2016, L 267, 2. lpp.; turpmāk tekstā – “Muitas kodekss”), 60. panta “Izcelsmes iegūšana” 2. punktā paredzēts:
“Precēm, kuru ražošanā iesaistīta vairāk nekā viena valsts vai teritorija, par izcelsmes valsti uzskata valsti vai teritoriju, kurā ir notikusi to pēdējā nozīmīgā, ekonomiski pamatotā pārstrāde vai apstrāde šim nolūkam aprīkotā uzņēmumā, kura beidzas ar jauna produkta saražošanu vai ir svarīga tā ražošanas stadija.”
6
Šā kodeksa 62. pantā “Pilnvaru deleģēšana” noteikts:
“[Eiropas] Komisija tiek pilnvarota pieņemt deleģētos aktus saskaņā ar 284. pantu, paredzot noteikumus, atbilstīgi kuriem preces, kam ir nepieciešama nepreferenciālas izcelsmes noteikšana, lai piemērotu 59. pantā minētos [Eiropas] Savienības pasākumus, tiek uzskatītas par tādām, kuras pilnībā iegūtas vienā valstī vai teritorijā vai kuru pēdējā būtiskā, ekonomiski pamatotā pārstrāde vai apstrāde šim nolūkam aprīkotā uzņēmumā, kas beidzas ar jauna produkta saražošanu vai ir svarīga tā ražošanas stadija, notikusi kādā valstī vai teritorijā, saskaņā ar 60. pantu.”
7
Šā kodeksa 284. pantā “Deleģēšanas īstenošana” precizēti šo pilnvaru īstenošanas nosacījumi.
Deleģētā regula 2015/2446
8
Īstenojot pilnvaras, kas tai piešķirtas ar Muitas kodeksa 62. pantu, Komisija pieņēma Deleģēto regulu 2015/2446.
9
Šīs regulas 22‑01. pielikuma nosaukums ir “Ievadpiezīmes un to būtisko pārstrādes un apstrādes darbību saraksts, kuras piešķir nepreferenciālu izcelsmi”. Tajā ietverta daļa “Ievadpiezīmes”, kuras 2. un 3. punkts formulēts šādi:
“(2) Šā pielikuma noteikumu piemērošana
2.1.
Šā pielikuma noteikumi piemērojami precēm, ievērojot to klasifikāciju [HS], kā arī papildu kritērijiem, kurus var paredzēt papildus [HS] pozīcijām vai apakšpozīcijām un kuri izveidoti tieši šim pielikumam. [HS] pozīcija vai apakšpozīcija, kas ir iedalīta sīkāk, izmantojot šādu kritēriju, šajā pielikumā sauktas par “pozīcijas daļu” vai “apakšpozīcijas daļu”. [..]
Preču klasificēšanu [HS] pozīcijās un apakšpozīcijās reglamentē vispārīgie [HS] interpretācijas noteikumi un visas [HS] iekļautās piezīmes, kas attiecas uz konkrēto sadaļu, nodaļu un apakšpozīciju. Minētie noteikumi un piezīmes ir daļa no kombinētās nomenklatūras, kas izklāstīta Padomes Regulas (EEK) Nr. 2658/87 [(1987. gada 23. jūlijs) par tarifu un statistikas nomenklatūru un kopējo muitas tarifu (OV 1987, L 256, 1. lpp.)] I pielikumā. Lai noteiktu pareizo pozīcijas vai apakšpozīcijas daļu konkrētām precēm, uz kurām attiecas šis pielikums, vispārīgie [HS] interpretācijas noteikumi un visas piezīmes, kas attiecas uz konkrēto sadaļu, nodaļu un apakšpozīciju, piemērojamas mutatis
mutandis, ja vien šajā pielikumā nav noteikts citādi.
[..]
(3) Glosārijs
Ja galvenie noteikumi apakšiedalījuma līmenī balstīti uz tarifu klasifikācijas maiņu, tad tos var apzīmēt ar šādiem saīsinājumiem.
[..]
PM: maiņa uz konkrēto pozīciju no kādas citas pozīcijas
[..]”
10
Šā pielikuma 73. nodaļā ietverta tabula, kurā norādīti galvenie noteikumi, kas piemērojami, lai noteiktu tajā minēto un atbilstoši to pozīcijai vai apakšpozīcijai HS identificēto preču izcelsmes valsti vai teritoriju, tostarp galvenais noteikums, kas piemērojams auksti stieptām vai auksti velmētām nerūsējošā tērauda bezšuvju nerūsējošā tērauda caurulēm un caurulītēm ar apaļu šķērsgriezumu, kuras ietilpst HS apakšpozīcijā 730441. Minētā tabula formulēta šādi:
“HS 2012 kods
Preču apraksts
Galvenie noteikumi
[..]
7304
– Dzelzs (izņemot čugunu) vai tērauda bezšuvju caurules, caurulītes un dobie profili
Precizēts apakšpozīcijām
– caurules, kuras izmanto naftas vai gāzes cauruļvados
7304 11
– – no nerūsējošā tērauda
PM
[..]
– citādi, nerūsējošā tērauda, ar apaļu šķērsgriezumu:
7304 41
– – auksti stiepti vai auksti velmēti (presēti aukstā stāvoklī)
PM vai maiņa Nr. 7304 49 pozīcijas dobajiem profiliem
7304 49
– – citādi
PM”
Pamatlieta, prejudiciālais jautājums un tiesvedība Tiesā
11
Indijā iedibināta komercsabiedrība Maxim Tubes Company Pvt. Ltd no Ķīnas importēja Indijā apakšpozīcijā 730411 iekļautās karsti apstrādātās caurules, kas atbilst ASTM A312 standartam. Pēc tam šīs caurules Indijā tika presētas aukstā stāvoklī, tās laminējot, kodinot, pasivējot, atkausējot krāsnī, iztaisnojot un sagriežot, kā rezultātā mainījās to izmēri. Šādi pārstrādātas caurules, kas joprojām atbilda ASTM A312 standartam, eksportēja uz Savienību komercsabiedrībai CS STEEL.
12
Laikposmā no 2016. gada janvāra līdz 2017. gada decembrim Celní úřad pro Olomoucký kraj (Olomokas reģiona muitas administrācija, Čehijas Republika) pieņēma sešas CS STEEL iesniegtās muitas deklarācijas, lai laistu brīvā apgrozībā nerūsējošā tērauda bezšuvju caurules ar apaļu šķērsgriezumu, kas ietilpst HS tarifu apakšpozīcijā 730441, tās deklarējot ar Indijas nepreferenciālu izcelsmi.
13
Pārbaudes laikā valsts muitas iestāde secināja, ka šīm caurulēm ir Ķīnas izcelsme, tādēļ saskaņā ar Komisijas Īstenošanas regulu (ES) 2018/330 (2018. gada 5. marts), ar ko pēc termiņbeigu pārskatīšanas, kura veikta saskaņā ar Eiropas Parlamenta un Padomes Regulas (ES) 2016/1036 11. panta 2. punktu, nosaka galīgo antidempinga maksājumu konkrētu Ķīnas Tautas Republikas izcelsmes nerūsējošā tērauda bezšuvju cauruļu un caurulīšu importam (OV 2018, L 63, 15. lpp.), veica maksājamo muitas nodokļu uzrēķinu.
14
Šī iestāde uzskatīja, ka minēto cauruļu izcelsmes maiņa varētu notikt tikai tad, ja tās būtu izgatavotas no citu HS pozīciju precēm, piemēram, tērauda atkritumiem un lūžņiem (pozīcija 7204), vai ja tās būtu izgatavotas no dobām sekcijām (apakšpozīcija 730449).
15
Krajský soud v Ostravě – pobočka v Olomouci (Ostravas apgabaltiesa, Olomoucas nodaļa, Čehijas Republika), kas ir iesniedzēja un kurā CS STEEL cēla prasību, šaubās par galvenā noteikuma, kas ietverts Deleģētās regulas 2015/2446 22–01. pielikumā, par HS apakšpozīcijā 730441 ietilpstošo preču izcelsmes noteikšanu spēkā esību, ciktāl saskaņā ar šo noteikumu šādām precēm, kas iegūtas, aukstā stāvoklī presējot HS apakšpozīcijā 730449 ietilpstošus produktus, tiek piešķirts tādas valsts izcelsmes preču statuss, kurā šīs darbības notikušas, lai arī HS apakšpozīcijā 730411 ietilpstošo produktu pārstrāde šīm precēm šādu izcelsmi nepiešķir.
16
Šajā ziņā iesniedzējtiesa norāda, ka no galvenā noteikuma par HS apakšpozīcijā 730441 klasificēto preču izcelsmes noteikšanu, lasot to 2023. gada 21. septembra sprieduma Stappert Deutschland (C‑210/22, EU:C:2023:693) gaismā, izriet, ka izcelsmes maiņa būtībā notiek, vai nu mainot tarifa pozīciju, vai arī aukstā stāvoklī presējot HS apakšpozīcijā 730449 ietilpstošu produktu. Šī tiesa uzskata – tā kā vienīgā būtiskā atšķirība starp apakšpozīciju 730449 un apakšpozīciju 730411 acīmredzami ir cauruļu izmantošanas mērķis, šis galvenais noteikums varot radīt diskriminējošu atšķirību attiecībā uz pārstrādātiem produktiem, kas pirms pārstrādes ietilpst HS apakšpozīcijā 730411.
17
Šādos apstākļos Krajský soud v Ostravě – pobočka v Olomouci (Ostravas apgabaltiesa, Olomoucas nodaļa) nolēma apturēt tiesvedību un uzdot Tiesai šādu prejudiciālu jautājumu:
“Vai izcelsmes konstatācijas galvenais noteikums, kas attiecībā uz [HS] apakšpozīciju 730441 paredzēts Deleģētās regulas [2015/2446] 22‑01. pielikumā, ir spēkā tiktāl, cik tas izslēdz, ka apakšpozīcijā 730411 iekļautu karsti apstrādātu un ASTM A312 standartam atbilstošu cauruļu izcelsmes maiņas nolūkos pietiek ar aukstu apstrādi (presēšanu aukstā stāvoklī)?”
18
Atbildot uz Tiesas lūgumu sniegt informāciju, kas tostarp attiecās uz attiecīgo cauruļu aukstās pārstrādes ietekmi, iesniedzējtiesa norādīja, pirmkārt, ka šo cauruļu izmēri, struktūra un materiāla īpašības ir būtiski pārveidotas un, otrkārt, ka tā nezina, vai minētajām caurulēm piemīt īpašības, kuru dēļ tās izmantojamas kā naftas vai gāzes cauruļvadi.
Par prejudiciālo jautājumu
19
Uzdodot jautājumu, iesniedzējtiesa būtībā vēlas noskaidrot, vai galvenais noteikums ir spēkā, ņemot vērā Muitas kodeksa 60. panta 2. punktu, ciktāl tajā nav paredzēts, ka caurules, kas ietilpst HS apakšpozīcijā 730441 un kas iegūtas, auksti [presējot], no caurulēm, kuras ietilpst HS apakšpozīcijā 730411, var tikt uzskatītas par tādām, kuru izcelsme ir valstī vai teritorijā, kurā tām veikta pēdējā pārstrāde vai apstrāde.
20
Šajā ziņā jānorāda, ka saskaņā ar galvenā noteikuma formulējumu caurules un caurulītes, kas ietilpst HS apakšpozīcijā 730441, ir tās valsts izcelsmes, kurā tās pārveidotas vai nu no produktiem, kuri ietilpst citā HS pozīcijā, vai arī, presējot aukstā stāvoklī “[caurules, kas izgatavotas no] dobām sekcijām, kas minētas [HS] apakšpozīcijā 730449”. Tomēr 2023. gada 21. septembra spriedumā Stappert Deutschland (C‑210/22, EU:C:2023:693, 66. punkts) Tiesa nosprieda, ka šis noteikums nav spēkā, ciktāl ar to tiek izslēgts, ka tarifu pozīcijas maiņa tāpēc, ka caurules un caurulītes, kas ietilpst HS apakšpozīcijā 730449, tiek pārstrādātas par dzelzs vai tērauda bezšuvju auksti stieptām vai auksti velmētām (presētām aukstā stāvoklī) caurulēm, caurulītēm un profiliem, uz kuriem attiecas HS apakšpozīcija 730441, piešķir pēdējām minētajām tādu izstrādājumu īpašības, kuru izcelsme ir tajā valstī, kurā šīs izmaiņas notikušas.
21
Tādēļ šķiet, kā būtībā norāda iesniedzējtiesa, ka ar galveno noteikumu, lasot to šā sprieduma gaismā, attiecībā uz izcelsmes noteikšanu ieviesta atšķirīga attieksme starp HS apakšpozīcijā 730411 ietilpstošo cauruļu un caurulīšu auksto pārstrādi un HS apakšpozīcijā 730449 ietilpstošo cauruļu un caurulīšu auksto pārstrādi.
22
Saskaņā ar Muitas kodeksa 62. pantu Komisija ir pilnvarota pieņemt deleģētos aktus, kuros paredz noteikumus par to, kad tiek uzskatīts, ka precēm ir veikta pēdējā būtiskā ekonomiski pamatotā pārstrāde vai apstrāde šim nolūkam aprīkotā uzņēmumā, kā noslēgumā ir saražots jauns izstrādājums vai kas saskaņā ar šā kodeksa 60. pantu atbilst svarīgai ražošanas stadijai attiecīgajā valstī vai teritorijā. Šo aktu mērķis ir precizēt veidu, kādā pēdējā minētajā tiesību normā izklāstītie abstraktie kritēriji ir jāinterpretē un jāpiemēro konkrētās situācijās (spriedums, 2023. gada 21. septembris, Stappert Deutschland, C‑210/22, EU:C:2023:693, 52. punkts un tajā minētā judikatūra).
23
Tomēr, kā izriet no Tiesas pastāvīgās judikatūras, Komisija šīs pilnvaras izmantot var vienīgi tad, ja ir ievērotas konkrētas prasības. Deleģētās regulas mērķiem jābūt tādiem, kas pamato tās pieņemšanu, šai deleģētajai regulai jāatbilst prasībai norādīt pamatojumu, kas attiecas uz šādu aktu, un Komisijas vērtējumā attiecībā uz to produktu izcelsmes valsts noteikšanu, kuriem piemērojama minētā deleģētā regula, nedrīkst būt pieļauta tiesību kļūda vai acīmredzama kļūda vērtējumā, ņemot vērā Muitas kodeksa 60. panta 2. punktu (spriedums, 2023. gada 21. septembris, Stappert Deutschland (C‑210/22, EU:C:2023:693, 53. punkts un tajā minētā judikatūra).
24
Šī izcelsme katrā ziņā jānosaka atbilstoši noteicošajam kritērijam, un tas ir attiecīgo preču “pēdējā būtiskā pārstrāde vai apstrāde”. Šī frāze jāsaprot tādējādi, ka ar to tiek norādīts uz ražošanas procesa stadiju, kurā konkretizēts šo preču galīgais izmantojums, kā arī piešķirtas to raksturīgās īpašības un konkrētais sastāvs, kurš iepriekš tām nepiemita, un kurām nav paredzēts pēdējā stadijā veikt ievērojamas kvalitatīvas izmaiņas (spriedums, 2023. gada 21. septembris, Stappert Deutschland (C‑210/22, EU:C:2023:693, 54. punkts un tajā minētā judikatūra).
25
Tāda tiesību akta, kāds ir Deleģētās regulas 2015/2446 22‑01. pielikums, normas, kurā paredzēts galvenais noteikums, pamatotības pārbaude tiesā vērsta uz to, lai noskaidrotu, vai neatkarīgi no jebkādām tiesību kļūdām Komisija pieļāvusi acīmredzamu kļūdu vērtējumā, piemērodama Muitas kodeksa 60. panta 2. punktu, ņemot vērā attiecīgo konkrēto situāciju (spriedums, 2023. gada 21. septembris, Stappert Deutschland, C‑210/22, EU:C:2023:693, 55. punkts un tajā minētā judikatūra).
26
Saskaņā ar Tiesas judikatūru Komisijai objektīvi jāpamato atšķirīgā attieksme pret līdzīgām pārveidēm, kādas norādītas šā sprieduma 21. punktā, lai varētu konstatēt, ka tā nav pieļāvusi šādu kļūdu (šajā nozīmē skat. spriedumus, 1983. gada 23. marts, Cousin u.c._162/82, EU:C:1983:93, 21. punkts, kā arī 2023. gada 21. septembris, Stappert Deutschland, C‑210/22, EU:C:2023:693, 56. punkts).
27
Komisija apgalvo, ka šajā lietā Ķīnas izcelsmes Indijā importēto cauruļu un caurulīšu, kas ietilpst HS apakšpozīcijā 730411, atbilstība ASTM A312 standartam pierāda, ka šie produkti jau bija galaprodukti, kurus nevarēja būtiski ekonomiski pamatoti pārstrādāt, kā rezultātā tiktu mainīta izcelsme.
28
Šī iestāde arī būtībā norāda, ka HS apakšpozīcijā 730411 ietilpstošo cauruļu un caurulīšu auksta pārstrāde, kuras rezultātā tās tiek pārveidotas tādā veidā, ka tās ietilpst HS apakšpozīcijā 730441, nenozīmē, ka tām tiek piešķirts mērķis un sastāvs, kāds tām iepriekš nebija, jo pēdējās kvalitatīvās izmaiņas ir veiktas to karstās pārstrādes laikā, kuras rezultātā tās tika klasificētas pirmajā apakšpozīcijā. Šāda šo cauruļu un caurulīšu auksta pārstrāde, protams, izraisītu neatgriezeniskas šo produktu izmaiņas, galvenokārt samazinot to izmēru, tomēr neliedzot tos izmantot kā gāzes vai ogļūdeņražu cauruļvadus un ievērot ASTM A312 standartu, kā to atzīst visas ieinteresētās personas, kas iesniegušas apsvērumus Tiesai. Tādēļ minētā aukstā pārstrāde atšķiroties no cauruļu sagatavju aukstas apstrādes, kas ir pusfabrikāti, uz kuriem attiecas 2023. gada 21. septembra spriedums Stappert Deutschland (C‑210/22, EU:C:2023:693) un kas ietilpst HS apakšpozīcijā 730449.
29
Šajā ziņā jānorāda, ka HS apakšpozīcijās 730411 un 730441 minētās preces attiecībā uz pirmo no šīm apakšpozīcijām apzīmētas kā bezšuvju caurules un caurulītes, ko izmanto nerūsējošā tērauda naftas vai gāzes cauruļvadiem, un otrajā no šīm apakšpozīcijām – citas nerūsējošā tērauda apaļa šķērsgriezuma bezšuvju caurules un caurulītes, kuras ir auksti stieptas vai auksti velmētas (presētas aukstā stāvoklī).
30
Līdz ar to caurules un caurulītes vairs neietilpst HS apakšpozīcijā 730411, un tās var ietilpt HS apakšpozīcijā 730441 tādēļ, ka zūd naftas vai gāzes cauruļvadiem izmantoto cauruļu un caurulīšu tipiskās īpašības, kas ne vienmēr izraisa tādu īpašību zudumu, kuras tās padara izmantojamas šim nolūkam.
31
No iepriekš minētā izriet, ka HS apakšpozīcijā 730411 ietilpstošo cauruļu un caurulīšu auksta pārstrāde, kuras rezultātā tās tiek grozītas tādējādi, ka tās ietilpst HS apakšpozīcijā 730441, lai arī tā var izraisīt būtiskas izmaiņas to raksturīpašībās, tomēr tikai šī iemesla dēļ vien nemaina šo cauruļu un caurulīšu sākotnējo izmantošanas mērķi un sastāvu.
32
Šo vērtējumu neatspēko iesniedzējtiesas atbilde uz šā sprieduma 18. punktā minēto Tiesas lūgumu sniegt informāciju, saskaņā ar kuru HS apakšpozīcijā 730411 ietilpstošo cauruļu auksta pārstrāde var būtiski ietekmēt šo cauruļu izmērus, struktūru un īpašības. Proti, no šīs atbildes neizriet ne tas, ka pamatlietā aplūkoto cauruļu aukstās pārstrādes apjoms būtu tāds, ka šīs caurules vairs nav izmantojamas naftas un gāzes transportēšanai, ne arī tas, ka to sastāvs būtu mainījies. Gluži pretēji, šādu vērtējumu apstiprina fakts, ka pēc šīs pārveidošanas minētās caurules joprojām atbilst ASTM A312 standartam. Kā to apgalvo Komisija, un pret to nav iebildušas citas ieinteresētās personas, šī atbilstība apliecina, ka minētās caurules ir izmantojamas kā caurules naftas un gāzes transportēšanai.
33
Šādos apstākļos jāuzskata, ka galvenajā noteikumā paredzētā atšķirīgā attieksme attiecībā uz izcelsmes noteikšanu starp HS apakšpozīcijā 730411 ietilpstošo cauruļu un caurulīšu auksto pārstrādi un HS apakšpozīcijā 730449 ietilpstošo cauruļu un caurulīšu auksto pārstrādi ir objektīvi pamatota. Tādēļ Komisija nav pieļāvusi acīmredzamu kļūdu vērtējumā, pieņemot šo noteikumu.
34
Ņemot vērā visus iepriekš izklāstītos apsvērumus, uz uzdoto jautājumu ir jāatbild, ka, izvērtējot šo galveno noteikumu, netika konstatēts neviens apstāklis, kas varētu ietekmēt tā spēkā esību.
Par tiesāšanās izdevumiem
35
Attiecībā uz pamatlietas pusēm šī tiesvedība izriet no tiesvedības, kas notiek iesniedzējtiesā, tāpēc tā lemj par tiesāšanās izdevumiem. Izdevumi, kas radušies, iesniedzot apsvērumus Tiesai, un kas nav minēto pušu izdevumi, nav atlīdzināmi.
Ar šādu pamatojumu Tiesa (astotā palāta) nospriež:
Izskatot prejudiciālo jautājumu, nav atklāts neviens apstāklis, kas ietekmētu galvenā noteikuma, kas piemērojams preču, uz kurām attiecas Preču aprakstīšanas un kodēšanas harmonizētās sistēmas, kas paredzēta Komisijas Deleģētās regulas (ES) 2015/2446 (2015. gada 28. jūlijs), ar ko papildina Eiropas Parlamenta un Padomes Regulu (ES) Nr. 952/2013 attiecībā uz sīki izstrādātiem noteikumiem, kuri attiecas uz dažiem Savienības Muitas kodeksa noteikumiem, 22‑01. pielikuma apakšpozīcija 730441, spēkā esību.
[Paraksti]
(
*1
)	Tiesvedības valoda – čehu.